Et borgerinitiativ på Trøjborg lader til at virke. Det mener initiativtageren ihvertfald selv.

Annonce

Et borgerinitiativ på Trøjborg lader til at have en god effekt.

»Please don?t leave waste here. Put it in the bin. Or find another bin.« Foto: Privatfoto

En lille blå mand med hat og sort butterfly fortæller ihærdigt folk på Trøjborg, at de ikke må stille affald ved de nedgravede containere.

Ifølge Richard Herriott er det kun et fåtal, der ikke kan finde ud af at komme ordentligt af med affald. Privatfoto.

»Please don't leave waste here. Put it in the bin. Or find another bin,« står der på klistermærker påklistret de nedgravede containere ved Ivar Huitfeldts Gade og på Niels Juhls Gade på Trøjborg.

Richard Herriott understreger, at de små blå mænd ikke er kunst men kommunikation. Privatfoto.

Det er irskfødte Richard Herriott, der står bag. Han er forsker og underviser på Kolding Designskole men har boet i Aarhus i 10 år. Og han er rigtig træt af, at folk ikke orker at gå hen til den næste skraldespand med deres skrald, hvis den de plejer at bruge, er fyldt.

Han bor på Ivar Huitfeldtsgade og er igennem årene blevet mere og mere irriteret over det svineri, han ser ved de to affaldsøer tættest på hans lejlighed på Trøjborg. Faktisk hæver han stemmen og forklarer, at han er meget vred over svineriet og slet ikke synes, at det er ham, der som borger, skal sørge for at folk rydder op. Men ideen om de små blå mænd kom til ham for nogle måneder siden, og siden de kom op har han oplevet, at der er blevet mindre skrald.

»Jeg forsøger at ændre folks opførsel på en ordentlig måde,« siger han og peger på, at kommunens indsats jo ikke virker.

Avisen her har af flere omgange tidligere berettet om det svineri, der er omkring de nedgravede affaldscontainere i midtbyen. Og fortalt, at Aarhus Kommunes AffaldVarme er i gang med en større affaldsplan, der skal mindske affaldsproblemerne i byen.

Annonce

Okay at bryde loven

AffaldVarme gør flere gange ugentligt containerne i midtbyen rene med en højtryksrenser. Og det fjerner ofte de små blå mænd, som Richard Herriott så må klistre på igen. Det trætter ham.

For selvom de blå mænd i objektiv forstand er at karakterisere som hærværk, så mener han, at det er okay at bryde loven for at få andre til at overholde loven. AffaldVarme gør da heller større anskrig, siger Gitte Tholstrup Kaalby, der er funktionsleder i AffaldVarme i Aarhus Kommune, men de er nødt til at fjerne de blå mænd, fordi de skal gøre containerne rene.

»Vi har en medarbejder ansat til at gå i dialog med de super engagerede borger, så vi prøver at være med- og ikke modspiller. Men nogle gange opstår der et spændingsfelt.«

Kommunen har således ansat en medborgerskabskonsulent, der har kontakten til de borgere der kontakter AffaldVarme om forskellige spørgsmål og løsninger på affaldsproblematikken i midtbyen. For der er mange initiativer, I Nørre Stenbro kvarteret bag Arkitektskolen har beboerne oprettet gruppen »Rent Kvarter«, der organiserer beboerne om fælles oprydningsindsatser i bydel. Initiativer som kommunens affaldsafdeling hilser velkommen, fordi det alt sammen gør en forskel.

Ifølge Richard Herriott burde Aarhus Kommune bare kopiere de blå mænd og tage ansvaret for at hænge dem op.

»Jeg ville elske, at kommunen gjorde det selv. Jeg er jo ikke ansat til det og får ikke penge for det. Hvis kommunen virkelig ville gøre en indsats, kunne de fixe det på et par uger.«